Joves d'entre 14 i 17 anys han participat enguany en el Programa 'Jova', Joves i Valors, que per tercer estiu consecutiu organitza l'àrea de Joventut de l'Ajuntament de Balaguer oferint als nois i noies la possibilitat de realitzar una activitat de voluntariat al servei de la capital de la Noguera. Durant dues setmanes, els participants han recuperat un antic camí situat al barranc dels rucs, i que dona accés al castell Formós. L'objectiu és que els joves se sentin seus els diferents espais de la ciutat, i que amb la seva feina, aprenguin a cuidar i a respectar l'entorn. A canvi, des del consistori i conjuntament amb l'Oficina Jove de la Noguera, s'obsequia tots els voluntaris que han participat al programa, ja siguin de Balaguer així com d'altres municipis de la comarca, amb una sortida a Port Aventura, que es durà a terme el 29 d'agost.

Summary: Joves voluntaris de la Noguera recuperen un antic camí que dona accés al castell Formós de Balaguer


Un jove de 29 anys ha mort aquest dijous a primera hora del matí en una sortida de via a Balsareny (Bages), segons ha informat el Servei Català de Trànsit. El sinistre s'ha produït a les 7.22 hores del matí al Camí Costa del Castell. La víctima és el conductor i únic ocupant del vehicle, que ha caigut per un terraplè per causes que es desconeixen. Es tracta de G.G.R, de 29 anys i veí de Balsareny. Fins al lloc, s'hi han desplaçat tres patrulles dels Mossos d'Esquadra i dues ambulàncies del Sistema d'Emergències Mèdiques (SEM). (En aquesta actualització s'afegeixen les inicials de la persona que ha perdut la vida en l'accident)

Summary: ACTUALIZACIÓ:Mor el conductor d'un vehicle després de sortir de la via a Balsareny


Els Mossos d'Esquadra busquen un home que aquest dissabte a la tarda ha fugit després de matar una dona a Rubí (Vallès Occidental). La policia catalana ha estat alertada cap a les quatre de la tarda pels veïns de la víctima, que ha estat trobada sense vida a l'interior del seu habitatge. Quan els agents han arribat al lloc, el presumpte assassí de la dona havia fugit. Els mossos investiguen el cas i quin tipus de relació tenien el fugitiu i la víctima i si abans dels fets s'ha produït algun tipus de discussió o de baralla. Els primers indicis apunten que es tractaria d'un cas de violència de gènere.

Summary: Els Mossos busquen un home que ha fugit després de matar una dona a Rubí


El Tribunal de Justícia de la Unió Europea ha suspès cautelarment el nou règim disciplinari judicial a Polònia per evitar un "dany irreparable" a l'ordre jurídic de la UE. Així, l'alt tribunal ha concedit la petició de mesures cautelars de la Comissió Europea mentre resol el fons del cas. Brussel·les va portar Polònia al tribunal de Luxemburg per considerar que la nova cambra disciplinaria amb poders per sancionar magistrats no és "independent i imparcial" perquè està composta exclusivament per jutges seleccionats pel Consell Nacional del Poder Judicial, format per jutges escollits pel parlament. El TJUE ha admès que és urgent i necessari suspendre cautelarment l'activitat d'aquest òrgan per protegir els drets europeus dels ciutadans. Aquesta decisió no implica la dissolució de la cambra disciplinaria polonesa, simplement la suspensió provisional de la seva activitat fins que el TJUE dictamini la seva sentència final.

Summary: El TJUE suspèn cautelarment el règim disciplinari judicial a Polònia per evitar un "dany irreparable" al dret de la UE


Folk italià, tango, blues o burlesque. Vinicio Capossela és inclassificable, com la seva música i l'espectacle que ha ofert aquest vespre a Girona dins del Temporada Alta. Un viatge al món màgic de la música on l'artista, cada cop que canviava de barret, s'inventava una nova textura amb l'ajuda del grup experimental, Cabo San Roque. El concert, anomenat 'Qu'Art de siècle' ha estat una estrena a tot l'Estat i una experiència única que ha comptat amb la col·laboració dels Diables de l'Onyar. Capossela s'ha posat el públic a la butxaca relacionant les músiques amb les mosques i la llegenda de Sant Narcís, patró de Girona, que aquests dies celebra la seva festa major. Durant més de dues hores, el poeta, escriptor, cantautor i músic Vinicio Capossela ha traslladat els més de 600 espectadors de l'Auditori de Girona a un món màgic, esotèric, fantàstic, ple d'idees i conceptes. Amb l'ajuda d'una il·luminació potent i un decorat sobri - on ha imperat el negre- l'artista ha convertit la Sala Montsalvatge de l'Auditori de Girona en un món musical diferent des del qual ha anat desgranat una vintena de peces del seu darrer treball tals com 'Bardamù', 'Spessotto', 'Descervellamento', 'Lubecca', 'Polpo', Goliath' o 'Ballo di san vito', entre d'altres.  Unes obres que han encisat al públic que ha acabat la nit dempeus, cantant, saltant i ballant al ritme de la música d'aquest artista italià que va néixer a Alemanya i que ha estat descrit per mitjans com el Sunday Times com 'el major secret d'Itàlia'. Les seves influències, tal i com s'ha pogut veure aquesta nit, són molt diverses, des del folk italià, el Rebetiko, el 'side show', el teatre o el burlesque. Tot mesclat amb grans dosis d'expressió i amb l'ajuda de les màquines amb ànima i musicals de Cabo San Roque han aconseguir portar aquest concert a una altra dimensió.  En concret, en Roger Aixut i la Laia Torrents – membres de la banda barcelonina experimental- han donat un nou caire a les peces i l'estil de Capossela tornant a portar una de les màquines que van estrenar en aquest mateix festival gironí. I és que, a cada actuació, el músic s'envolta de gent nova, convida invitats per així oferir espectacles inèdits, únics i especials. A més,  es dóna la casualitat que el concert d'aquest diumenge a Girona arriba després que ahir, dissabte, es portés a terme la presentació del nou llibre de l'artista anomenat 'Tefteri. El libro de las cuentas pendientes'.  El muntatge – que ha barrejat poesia, història, filosofia, teatre i música-  ha estat una estrena a tot l'Estat i s'inclou en la gira que l'artista fa per commemorar els seus 25 anys de carrera musical i, al mateix temps, presentar el seu últim treball anomenat 'Qu'Art de siècle. L'abracadabrant aventura d'un viatger fabulós'. A més, ha comptat amb la col·laboració sorpresa dels Diables de l'Onyar que amb els seus timbals han acabat de posar el colofó a un nit especial. Des del primer moment, Capossela ha expressat la seva admiració per Girona, el passat medieval de la ciutat i la història del territori. Per això, ha dedicat una de les seves primeres cançons a les mosques – símbols del pensament i intel·ligència, segons ha explicat- i a Sant Narcís, patró de Girona. Aquests dies, la ciutat està de festa major i celebra les Fires i Festes de Sant Narcís que s'allargaran fins el proper 1 de novembre. "Per Sant Narcís, cada mosca val per sis", ha recordat el músic. Una menció que ha arrencat els aplaudiments dels espectadors.

Summary: El màgic Vinicio Capossela celebra 25 anys dalt dels escenaris amb un viatge fantàstic amb l'ajuda de Cabo San Roque


Després de dos anys de silenci, el grup català Els Pets entraran a l'estudi el pròxim mes de juliol per enregistrar un nou disc. El nou àlbum, del qual encara no se'n coneix el nom, serà el quinze de la seva trajectòria discogràfica. El disc veurà la llum el pròxim mes d'octubre i s'estrenarà en directe al Gran Teatre del Liceu de Barcelona, dins del Suite Festival, el pròxim 16 de desembre, iniciant així la gira de presentació. Serà el primer cop que els Pets actuen al Liceu. Els de Constantí (Tarragonès), ajudats pel músic Joan Pons, líder d'"El Petit de Cal Eril", han decidit "treballar junts per buscar dreceres i sonoritats noves i actualitzar la seva proposta sense perdre la seva essència, segons informen fonts de la discogràfica. El nou treball es defineix com un disc "lluminós, juganer, eclèctic i artesanal", on miraran d'aconseguir la mateixa rebuda de les seves últimes propostes discogràfiques. Els Pets van néixer la nit de Nadal de l'any 1985 a Constantí, formant part del moviment del rock català. Liderats per Lluís Gavaldà -compositor, guitarrista i vocalista-, van arribar al clímax de la seva carrera amb l'àlbum "Bon dia" (1997)", que va vendre més de 100.000 còpies, assoleix el Disc d'Or i esdevé un dels més venuts de la història musical catalana. El seu darrer treball ha estat "L'àrea petita" (2013).

Summary: Els Pets tornen a gravar nou disc després de dos anys de silenci


El jutjat del Contenciós número 15 de Madrid no ha admès a tràmit el recurs presentat pel F.C. Barcelona contra l'ordre de la delegada del govern de Madrid de prohibir l'entrada d'estelades a la final de la Copa del Rei, aquest diumenge. El jutge entén que el Barça, com a club esportiu no té "legitimitat activa" per presentar un recurs sobre un dret, la llibertat d'expressió, que és de caràcter "personal o personalíssim" i que només pot ser exercit per persones físiques o naturals i no jurídiques o associacions. En conseqüència es manté la decisió del jutjat del contenciós administratiu número 11 de Madrid, que aquest divendres va deixar en suspens la prohibició de portar estelades al Vicente Calderón en acceptar parcialment el recurs de l'associació Drets. En la interlocutòria que s'ha fet pública aquest migdia el jutge entén que el F.C. Barcelona, com a associació esportiva privada, no seria "titular del dret fonamental" a la llibertat d'expressió, en els termes constitucionals, amb la qual cosa "mal se li pot vulnerar aquest dret". En conseqüència, no té la "legitimació activa" per promoure aquest recurs i per pretendre l'adopció de cap mesura cautelar. Afegeix que "no està provat" que la delegació del govern a Madrid hagi dictat "resolució expressa, ni verbal, prohibint l'entrada al camp de futbol a persones que portin banderes estelades". Només  està acreditat, diu, que "es va tractar aquesta qüestió i la incidència que podia tenir però no es va adoptar cap acord". Per tant, afegeix la resolució, no hi ha cap acte o actuació administrativa que pugui ser "objecte de recurs d'aquesta classe" (...) perquè les manifestacions de la delegació del govern de Madrid davant els mitjans "ni compleixen amb els requisits d'un acte administratiu ni poden tenir un altre abast que el de simples manifestacions, mentre no es produeixen per escrit o en ordres concretes i precises". En no existir "acte administratiu o resolució de cap classe" el magistrat considera que no es pot admetre cap recurs pretenent la seva anul·lació i per tant cap mesura cautelar es pot tramitar amb "la finalitat d'adoptar la suspensió d'impedir l'accés de persones que portin estelades". El Barça, satisfet Per la seva part el FC Barcelona ha emès un comunicat reiterant la seva "satisfacció" perquè finalment es permeti l'exhibició de banderes estelades a la final que s'ha de disputar entre el Barça i el Sevilla a l'estadi Vicente Calderón. El Club "reitera el seu compromís amb la defensa de la llibertat d'expressió dels seus socis i aficionats".

Summary: El jutge no admet a tràmit el recurs del Barça i es manté el permís per entrar estelades a la final de la Copa del Rei


La línia R4 de Rodalies ha viscut aquest dissabte el seu primer dia de tall de la circulació de trens entre les estacions de Martorell (Baix Llobregat) i Sant Sadurní d'Anoia (Alt Penedès), amb un servei alternatiu per carretera via autobús. Les obres –que està previst que s'allargaran quasi quatre mesos, fins al 15 de novembre- serviran per impulsar el corredor mediterrani i modernitzar el túnel de Martorell. Diversos usuaris es queixen però que aquest tall de l'R4 comporta que s'hagi triplicat el temps necessari per fer els seus trajectes. "Això és una odissea. El que abans feia en 45 minuts ara necessito unes tres hores de viatge", ha lamentat la Jacqueline Barahona, provinent de Mollet del Vallés i amb destí Vilafranca del Penedès.

Summary: Primer dia de tall a la R4 de Rodalies entre Martorell i Sant Sadurní d'Anoia: "Això és una odissea"


El cementiri de Castelldans (Garrigues) ha estat víctima d'un macabre acte de vandalisme després que tres tombes i un panteó hagin estat profanats. L'alcalde del municipi, Conrad Llobera, calcula que els fets probablement van tenir lloc la matinada de diumenge o dilluns però no va ser fins ahir dimarts que l'alerta va ser donada per unes veïnes que van visitar el cementiri i van descobrir les profanacions. Les tombes profanades corresponen a tres nínxols elegits a ''l'atzar'' del recinte i dels quals l'autor o autors de l'acció en van extraure íntegrament la làpida sense malmetre-la. El que si que està tot escampat són les restes mortals dels difunts, el més recent dels quals és dels anys vuitanta. L'Ajuntament ja ha denunciat els fets als Mossos d'Esquadra, que desplaçaran al lloc una unitat de la policia científica per intentar descobrir qui pot haver causat aquesta profanació. Llobera ha explicat que unes veïnes es van adonar dels fets ahir dimarts a la tarda i el primer que van veure va ser una tomba a la qui havien tret el difunt a fora. L'alcalde creu que l'acció podria haver tingut lloc diumenge o dilluns a la nit i ha assegurat que els camins de l'entorn del cementiri són molt transitats per les granges que hi ha i per això creu que s'ha fet de nit, ja que sinó algú hauria vist alguna cosa. Llobera també ha dit que les tres tombes profanades i el panteó sembla ser que han estat escollits a ''l'atzar'' i que entre els difunts no hi hauria cap tipus de relació de parentesc o relació en el passat.  Ara l'Ajuntament ha presentat una denuncia als Mossos d'Esquadra i al llarg del dia d'avui està previst que la policia científica investigui els fets per mirar de trobar algunes proves dactilars per trobar els responsables d'aquesta ''gran malifeta'' que s'ha fet al cementiri de Castelldans. Segons l'alcalde al poble la notícia s'ha rebut amb molta ''commoció, preocupació i ràbia sentimental'' perquè al cementiri qui més qui menys hi té família enterrada. Molts familiars ja van visitar ahir el cementiri per comprovar que les tombes profanades no fossin les dels seus familiars i una vegada hagi passat la policia està previst que des del consistori es reparin els danys per tal que les tombes tornin a quedar tal com estaven. Això es faran en els propers dos dies i mentrestant es tancarà l'accés al cementiri.

Summary: Profanen tres tombes i un panteó al cementiri de Castelldans


El líder del PPC al Parlament, Xavier García Albiol, ha aprofitat la reunió que ha mantingut amb la presidenta de la cambra catalana, Carme Forcadell, per exigir-li "un informe dels serveis jurídics del Parlament" que garanteixi que la resolució independentista de JxSí i la CUP s'ajusta "a la legalitat" i respecta "la Constitució i l'Estatut de Catalunya". Albiol, que ja ha avisat a Forcadell que el PPC votarà en contra de la investidura d'Artur Mas i no presentarà candidat alternatiu, ha explicat també que espera que "l'actuació il·legítima" del Parlament o del Govern a partir del proper dilluns –quan es vota la resolució i es fa el primer debat d'investidura- no acabi provocant que el TC "hagi d'arribar a intervenir la tresoreria de la Generalitat".

Summary: Albiol reclama a Forcadell un informe jurídic sobre "la legalitat i constitucionalitat" de la resolució independentista


El Consell de Ministres d'aquest divendres aprovarà la segona i última pròrroga d'explotació de la plataforma d'extracció petrolífera Casablanca de Repsol, situada davant de les costes de l'Ebre. Com ha comunicat el subdelegat del govern espanyol a Tarragona, Joan Sabaté, l'executiu ha entomat les reivindicacions del territori i ha valorat la importància de mantenir els llocs de treball - 120 directes- per atorgar un permís d'explotació per deu anys més. Sabaté ha defensat que ampliar la concessió "no és incompatible" amb la política de reducció de consum dels combustibles fòssils que defensa el govern espanyol, d'acord amb la Unió Europea i els acords internacionals per reduir els efectes del canvi climàtic.  Aquest dijous, Repsol ha estat preparant la plataforma Casablanca per aturar l'activitat, preveient que el govern espanyol podria no prorrogar la concessió, que es va atorgar l'any 1978 per un període de 30 anys, més dues pròrrogues de deu anys cadascuna. La primera pròrroga s'extingeix aquest dijous però el subdelegat del l'executiu espanyol a Tarragona, Joan Sabaté, ha comunicat que, aquest divendres, al Consell de Ministres hi haurà un pronunciament favorable per poder operar deu anys més.  Tot i això, Repsol ha d'aturar la producció de 2.000 barrils diaris –amb un valor anual de 40 milions d'euros- aquesta propera matinada i reactivar l'activitat un cop tingui l'autorització. Ja feia diversos dies que, segons fonts de la companyia, l'extracció de cru dels pous i el seu processament a Casablanca s'anava reduint per aturar-la del tot. Repsol havia demanat que s'autoritzés la pròrroga durant el Consell de Ministres que es va celebrar a Barcelona, per evitar costos i el complex procés d'aturada i posada en marxa de la plataforma.  Les cambres de comerç de Tarragona, Valls i Tortosa s'havien pronunciat a favor de mantenir la infraestructura industrial situada a alta mar, assenyalant que el tancament faria perdre 120 llocs de treball directes, a més dels indirectes i l'efecte induït per diferents negocis de la zona. Les cambres havien advertit que es deixarien d'executar inversions properes als 150 milions d'euros en deu anys i quedarien sense efecte contractes de serveis valorats en 16 milions d'euros cada any.  Sabaté ha assegurat que justament el govern espanyol ha valorat els llocs de feina i la importància de la plataforma per a l'economia del territori per atorgar la darrera autorització. El subdelegat a Tarragona ha assegurat que l'executiu manté els seus objectius per reduir el consum de combustibles fòssils a llarg termini i els efectes del canvi climàtic. "No obstant, les mesures que adopta el govern no són un obstacle perquè es pugui esgotar aquesta explotació i mantenir els llocs de treball sabent que són els deu últims anys", ha defensat Sabaté. "L'objectiu és contribuir i reduir les emissions d'efecte hivernacle però estem parlant d'una concessió a deu anys que no afecten als objectius estratègics de futur i permetrà que Repsol acabi el període de concessió", ha afegit.

Summary: El Consell de Ministres donarà l'última pròrroga de concessió de la plataforma petroliera  Casablanca


Els Mossos d'Esquadra han detingut aquest divendres tres persones que estarien relacionades amb la baralla a la placeta del Comerç de Barcelona i en què un home de 45 anys va morir per les ferides que va rebre, segons han confirmat fonts policials. Agents de l'Àrea Regional de Recursos Operatius (ARRO) han traslladat aquest divendres al matí dues persones a la comissaria de les Corts, on la Divisió d'Investigació Criminal (DIC), que s'encarrega de la investigació, les ha detingudes per la seva presumpta relació amb la baralla mortal. Després, els Mossos han confirmat la detenció d'una tercera persona. La baralla, en què es van utilitzar ampolles de vidre, va tenir lloc aquest dijous a la tarda en aquest espai proper a Arc de Triomf. El ferit, de nacionalitat marroquina, va ser traslladat a l'hospital però no se li va poder salvar la vida.  (En aquesta actualització, s'afegeix que hi ha un tercer detingut).

Summary: ACTUALIZACIÓ:Els Mossos detenen tres persones relacionades amb la baralla mortal al Born


La Mesa del Congrés ha rebutjat la comissió d'investigació sobre Felipe González i els GAL amb els vots del PSOE, PP i Vox. Només Unides Podem ha votat a favor d'admetre a tràmit la iniciativa sol·licitada per ERC, JxCat, la CUP, PNB, EH Bildu i BNG. La Mesa ha rebutjat la comissió d'investigació tot i que l'informe dels lletrats de la cambra baixa deia que sí es podia fer una comissió d'investigació sobre la qüestió. Tanmateix, els serveis jurídics del Congrés rebutjaven la compareixença de l'expresident del govern espanyol a la comissió d'Interior, tal com havia demanat EH Bildu.  El vicepresident de la Mesa i diputat d’En Comú Podem Gerardo Pisarello ha lamentat la decisió en roda de premsa al Congrés. “El Congrés dels Diputats no pot ser utilitzat com un mur per protegir l’opacitat de ningú, es digui Felipe González o Juan Carlos de Borbó”.  La portaveu d'EH Bildu, Mertxe Aizpurua, ha denunciat que es tracta d'un "veto polític" de la Mesa, "en contra del criteri dels lletrats". "No es fonamenta en cap criteri jurídic", ha dit. Aizpurua ha explicat que reclamaran que es creï la mateixa comissió al Senat i també la compareixença al Congrés dels tres exministres d'Interior en l'època de González -José Barrionuevo, José Luis Corcuera i Juan Alberto Belloch- així com l'exsecretari d'estat Rafael Vera i l'exmagistrat Baltasar Garzón. "No permetrem que fets tan greus quedin impunes", ha afirmat.  El portaveu del PNB al Congrés, Aitor Esteban, ha criticat la decisió i el fet que PSOE, PP i Vox ni tan sols hagin permès que la decisió l’adopti el ple del Congrés, com en altres comissions. “Em sembla que hi ha raons suficients i a més que la ciutadania hi té dret”, ha dit.  També el líder de Més País, Íñigo Errejón, que ha recordat que “no és de país del primer món que ens haguem d’assabentar d’informacions per mitjans estrangers, i per això el nostre país es deu una discussió normalitzada sobre si tenim la maduresa necessària per reobrir casos del nostre passat”.

Summary: La Mesa del Congrés rebutja la comissió d'investigació sobre González i els GAL amb els vots de PSOE, PP i Vox


La policia ha abatut a trets el militar tailandès després que hagi matat 26 persones i n'hagi ferit una cinquantena, segons ha informat el primer ministre de Tailàndia, Prayut Chan-ocha. Entre els ferits, vuit continuen en estat de gravetat, mentre que uns altres 25 ja han rebut l'alta. El soldat s'havia atrinxerat en un centre comercial de Nakhon Ratchasima anomenat Terminal 21 i tenia diversos ostatges retinguts. Després de més de 12 hores d'assalt, la policia tailandesa ha matat el soldat arran d'un intens tiroteig. Segons mitjans locals, es tracta d'un oficial júnior de 32 anys i encara es desconeixen els motius de l'atac. Prèviament, l'atacant havia penjat un vídeo a Facebook per retransmetre en directe tot l'assalt.  Armat amb un rifle d'assalt, el militar ha disparat primer a un oficial en una base militar, on ha robat armes, munició, i un vehicle, i s'ha dirigit al centre comercial Terminal 21. Allà ha disparat a compradors i treballadors, provocant una vintena de víctimes i ferint-ne almenys una cinquantena. La policia ha acordonat la zona i ha facilitat la sortida a algunes de les persones que es refugiaven a les botigues. L'atacant s'ha atrinxerat a la quarta planta del centre i ha retingut diversos ostatges. Finalment, ha estat abatut per la policia. "Aquesta massacre no té precedents a Tailàndia i vull que sigui l'última vegada que es produeixi una crisi com aquesta", ha assegurat el primer ministre tailandès des de l'hospital de Nakhon Ratchasima, al nord-est del país. Chan-ocha ha afegit que el mòbil del crim podria ser de tipus personal "per un conflicte al voltant de la venda d'una casa".

Summary: Abatut a trets el militar tailandès després que hagi matat 26 persones i n'hagi ferit una cinquantena


C's encara la cursa electoral del 20 de desembre amb el convenciment que irromprà amb força al tauler polític espanyol, que "no serà mai més un joc a dos, sinó com a mínim a quatre", segons ha pronosticat el cap de llista del partit per Barcelona. Juan Carles Girauta dóna per fet que d'aquí 15 dies quedarà segellada "la fi del bipartidisme" a l'Estat i que el projecte 'taronja' de "regeneració" aconseguirà "il·lusionar" els catalans, a qui ha demanat que "no piquin a l'ham" del populisme i el rupturisme que promet "fórmules màgiques", en al·lusió a Podemos i les opcions independentistes. La líder del partit a Catalunya, Inés Arrimadas, que ha fet costat a Girauta en l'enganxada de cartells, ha assegurat  que "estem més a prop de tenir un president del govern espanyol que sigui català que d'una Espanya trencada per Catalunya". Esprai en mà, Arrimadas i Girauta han donat el tret de sortida a la campanya electoral del 20-D amb una enganxada de cartells estil 'grafiter' a l'hotel Barceló Sants, amb prop d'un centenar de simpatitzants i la moral alta, confiats que aconseguiran entrar al Congrés amb un grup folgat de diputats.  Compten, diuen, amb un projecte innovador que pretén "reformar sense trencar" i un bon equip, amb "el líder més ben valorat de tota la política espanyola" al capdavant, segons ha recordat la dirigent del partit a Catalunya, fent referència al darrer CIS. El candidat número u per Barcelona ha assegurat que C's és l'única força capaç d'aconseguir consensos per "regenerar" la democràcia espanyola i acabar amb la "xacra" de la corrupció. I és que el moment polític dels "vells partits" ja ha passat perquè ni PP ni PSOE tenen solució, ha dit. Ancorats al centre liberal demòcrata, els d'Albert Rivera apel·len a una "segona transició" espanyola aglutinadora de diverses sensibilitats.  Una nova transició que serà més fàcil que l'anterior perquè "no venim d'una dictadura", tal com ha indicat Girauta, però que, en canvi, sí que ha de tornar a estar encapçalada pels catalans, ha dit Arrimadas. En aquest sentit, ha assegurat que estem més a prop de tenir un president del govern espanyol que sigui català que d'una Espanya "trencada" per Catalunya.  "C's tornarà a fer possible que tothom se senti orgullós de ser espanyol, perquè existirà alguna cosa tangible que ho justifica", ha dit tot prometent canvis profunds en les institucions, uns servies públics de qualitat i mesures econòmiques que donin peu a la recuperació d'una classe mitjana "vigorosa" i a l'Espanya "del talent".  En aquest sentit, ha demanat als electors que apostin per una opció "sensata i viable" en lloc de projectes que volen "trencar-ho tot", ha dit al·ludint als de Pablo Iglesias, ni als que venen "fórmules màgiques" –"ens diuen que [amb la independència] tindrem millors pensions i que cada dia menjarem gelats"-, ha etzibat en to sarcàstic referint-se als partits sobiranistes. Tant Girauta com Arrimadas han clamat per una Espanya integradora i moderna sense línies divisòries ni "exclusions", sense bàndols de "blaus i vermells" o d'"espanyolistes i sobiranistes".

Summary: Girauta demana als electors que "no piquin a l'ham" del populisme i el rupturisme i promet una Espanya "regenerada"


El president del PPC, Alejandro Fernández, ha assegurat que el document acordat entre la Generalitat i el govern espanyol arran de la reunió que van mantenir ahir dimecres a la tarda "recorda de manera molt preocupant" la llei de transitorietat jurídica que l'independentisme va aprovar al Parlament abans del referèndum de l'1 d'octubre de 2017. "Estem expectants, vigilants i, sobretot, molt preocupats", ha dit aquest dijous en una entrevista amb RNE. Fernández s'ha referit a l'apel·lació que el document pactat entre el Govern i La Moncloa fa a la seguretat jurídica i ha afirmat que "és greu perquè en el preàmbul de la llei de transitorietat, que derogava la democràcia a Catalunya, es feia una referència exacta a la seguretat jurídica". "El que feien era liquidar l'Estatut i la Constitució i dipositar en el president de la Generalitat els tres poders de l'Estat", convertint-lo així en "màxima autoritat de la justícia". També ha lamentat que a la taula de diàleg d'ahir no s'hi representessin "els catalans no nacionalistes". "Això erosiona profundament les nostres institucions", ha advertit, per la qual cosa ha recomanat "la reconciliació prèvia entre catalans" abans d'encarar qualsevol negociació amb l'Estat.

Summary: Alejandro Fernández diu que l'acord entre Moncloa i Govern "recorda de manera molt preocupant" la llei de transitorietat


Explicaran les propostes que faran als cupaires en matèria pressupostària ACN Barcelona.-El president de la Generalitat, Carles Puigdemont, i el vicepresident del Govern, Oriol Junqueras, han convocat la direcció del grup parlamentari de JxSí aquest dijous per tal d'intensificar la pressió a la CUP perquè no presentin finalment esmena a la totalitat contra els pressupostos. La reunió, que té lloc al despatx del president, serveix també per explicar les propostes que el Govern farà els cupaires en matèria pressupostària, especialment en l'àmbit fiscal. A més de Puigdemont i Junqueras, participen en aquesta trobada el president del grup parlamentari, Jordi Turull, la portaveu, Marta Rovira, la consellera de la Presidència, Neus Munté, i els caps de llista per Tarragona, Lleida i Girona, Germà Bel, Josep Maria Forné i Lluís Llach.

Summary: Puigdemont i Junqueras reuneixen la direcció de JxSí perquè intensifiquin la pressió a la CUP pels pressupostos


La defensa de Dolors Bassa, exercida per Mariano Bergés, ha negat que es produís una rebel·lió a Catalunya i ha recordat que cal que sigui un alçament "puntual" amb la violència com element protagonista. L'argument per negar-la és, entre d'altres, que el suposat "alçament" es va sufocar amb l'aplicació dels preceptes constitucionals a través de l'article 155. I a més ha dit que, si la violència fos la que afirma la fiscalia, s'haurien d'haver decretat l'estat de setge i desplaçar l'exèrcit a Catalunya. A més, sosté que no era "previsible" el que va passar l'1-O i ha dit l'Estat en tenia prou amb no usar la força i no reconèixer el resultat del referèndum, com va fer el 9-N. També ha negat que la conducta dels acusats fos "capaç de doblegar la capacitat de l'Estat" i nega que existís violència. "Va haver-hi pressió legítima que forma part del nucli dur dels drets de reunió i manifestació", ha afirmat Bergés,. Sobre l'1-O, ha dit que no va suposar l'1-O no va suposar un "perill greu" per al funcionament de l'ordre constitucional i que només va ser un "procés polític".

Summary: La defensa de Bassa nega la rebel·lió perquè el suposat "alçament" es va sufocar aplicant la Constitució amb el 155


El servei d'urgències de l'Hospital Vall d'Hebron viu aquest diumenge una "situació complicada" per la gran afluència de pacients que ha rebut aquests dies. A quarts de vuit de la tarda hi havia 76 malalts esperant habitació. Amb tot, el centre ha assegurat que "tots els pacients que van a urgències són atesos correctament". Davant d'aquesta situació, el centre ha derivat alguns dels pacients a l'Hospital Sant Rafael i al Pere Virgili, una pràctica que, segons l'Hospital, és habitual. Un portaveu de l'Hospital ha reconegut que està sent un cap de setmana difícil perquè hi ha hagut un "pic de pacients" i ha detallat que "s'està treballant perquè la xifra de pacients sense habitació baixi". La situació més complicada s'ha viscut a primera hora de la tarda, quan hi havia 87 malalts esperant habitació. Fonts de l'Hospital Vall d'Hebron han subratllat que "no s'ha tancat cap llit" i que "no hi ha falta de personal, ja que fins i tot s'ha reforçat durant aquest cap de setmana". A més, han assegurat que "tots els pacients que arriben a urgències són atesos". Per aquesta raó, l'hospital descarta que es tracti d'una situació de col·lapse.

Summary: Més d'una setantena de pacients de la Vall d'Hebron esperen habitació


La negociació entre JxCat i ERC a Brussel·les s'ha acabat sense acords concrets i les dues parts s'han emplaçat a seguir negociant des de Barcelona. Aquest dimarts es va produir una reunió a la capital belga entre una delegació de JxCat i d'ERC, segons ha pogut confirmar l'ACN. Sobre la taula hi ha la constitució del Parlament, tenint en compte que el 17 de gener és la data fixada pel govern espanyol per constituir la cambra catalana després de les eleccions del 21-D. Fonts de JxCat han assegurat que l'objectiu de la reunió no era arribar a acords tenint en compte que encara hi ha dues setmanes de marge. Per la seva banda, Puigdemont ha publicat un missatge en el seu compte d'Instagram en què assegura que mentre hi hagi camí seguiran caminant.  	 "Mentre hi hagi camí seguirem caminant. Vam confiar amb vosaltres i no ens vàreu fallar. Ara ens toca a nosaltres. Aquesta cadena de confiances és la garantia més gran per a la República catalana", ha afirmat Puigdemont aquesta tarda. Un missatge que arriba després dels contactes que s'han produït en les últimes hores a Brussel·les entre JxCat i ERC.  Per part de JxCat van assistir a la trobada el mateix Puigdemont i alguns dels seus col·laboradors més directes:  la directora de la campanya, Elsa Artadi, el director de comunicació de la campanya, Jaume Clotet, el portaveu de la campanya, Eduard Pujol, l'exsecretari de Territori i Mobilitat, Damià Calvet, el delegat del Govern a les comarques de Barcelona, Miquel Àngel Escobar i l'alcalde de Valls, Albert Batet. I la delegació dels republicans ha estat encapçalada per l'exsecretari del Departament d'Economia, Pere Aragonès, el diputat Roger Torrent i el cap de gabinet de Marta Rovira, Jordi Bacardit.

Summary: ACTUALIZACIÓ:La negociació entre JxCat i ERC a Brussel·les s'acaba sense acords concrets i s'emplacen a seguir negociant a Barcelona


El Síndic de Greuges de Catalunya ha reclamat a les administracions "si s'han detectat necessitats i possibles solucions" davant "el degoteig de casos i la preocupació pel creixent nombre d'atacs contra la comunitat LGTBI". També ha demanat a cadascuna de les administracions amb competències en aquesta matèria informació sobre si han decidit iniciar alguna nova campanya o reforçar les actuacions en l'atenció i prevenció d'aquest tipus de violència, quines accions de coordinació, col·laboració i noves polítiques fan "per posar-hi fre". El Síndic valora, també, la feina feta pel teixit associatiu implicat en l'atenció, l'acompanyament i el seguiment de les víctimes. El Síndic ha obert actuacions d'ofici després de conèixer "diversos incidents greus en què persones LGTBI s'han vist vexades, amenaçades o agredides per la seva identitat o orientació sexual". Fa referència als casos de Lleida, Prades, Nou Barris i Sitges. Indica que els incidents ocorreguts han estat denunciats oficialment davant els Mossos d'Esquadra, els quals, per la seva banda, els han traslladat a la Fiscalia de Delictes d'Odi. Tres d'aquests incidents (Lleida, Nou Barris i Sitges) són agressions físiques amb més d'una víctima. Pel que fa al cas succeït a Prades, la institució ha tingut coneixement de les agressions i els insults a un jove per la seva condició i identitat sexual, que van mobilitzar un volum important d’institucions, teixit social i ciutadania, els quals van condemnar els fets i van mostrar tot el suport a la víctima. En el marc de les actuacions iniciades, el Síndic de Greuges s'ha adreçat a la Direcció General d'Igualtat, a la Direcció General de la Policia i, quan ha escaigut, a l’ajuntament del municipi on van tenir lloc els fets, com ara el de Prades i el de Sitges. Pel que fa a la Direcció General d'Igualtat, i concretament l'Àrea per a la Igualtat de Tracte i No-discriminació, s'ha demanat informació sobre quina ha estat la seva actuació quan ha tingut coneixement dels fets. Pel que fa a la Direcció General de la Policia, el Síndic s'hi ha adreçat per saber quina ha estat la intervenció del Cos de Mossos d'Esquadra i quines accions s’han dut a terme en relació amb cada un dels fets concrets, tant en relació amb les víctimes com per a la identificació dels presumptes agressors. De moment, la institució ha estat coneixedora d'un nou protocol per combatre l’LGTBI-fòbia a la ciutat de Barcelona, elaborat entre l'Observatori contra l'Homofòbia, l'Ajuntament i el centre LGTBI, l'objectiu del qual és acompanyar les persones que han patit discriminació per mitjà d'assessoraments jurídics i atencions psicosocials, entre d'altres.  Aquest instrument es valora molt positivament en la mesura que es configura com un nou mecanisme per intervenir davant les situacions discriminatòries garantint la coordinació i col·laboració en xarxa de tots els serveis implicats.

Summary: El Síndic demana "solucions" a les administracions davant el "creixent nombre d'atacs" contra la comunitat LGTBI


La històrica editorial catalana La Campana ha estat adquirida pel grup Penguin Random House a través d’un acord signat aquest dimarts. Amb aquesta transacció, els termes de la qual no han transcendit, el grup reforça la seva posició en el mercat en llengua catalana, on ja posseïa el segell Rosa dels Vents. El grup editorial afirma que mantindrà “la identitat i la vocació" de La Campana i seguirà publicant autors catalans i traduccions d’obres de ficció i no ficció, i afegirà els formats de butxaca i digital. Isabel Martí -cofundadora de l’editorial, el 1985, juntament amb Josep Maria Espinàs- continuarà com assessora editorial i col·laborarà directament amb Núria Tey, directora editorial responsable de la divisió en català de Penguin Random House Grupo Editorial. Penguin Random House Grupo Editorial ha signat aquest dimarts l’adquisició de La Campana Llibres, fundada el 1985 per Josep Maria Espinàs i Isabel Martí. L’anunci de la compra l’han dut a terme Núria Cabutí, CEO de Penguin Random House Grupo Editorial, i Isabel Martí, directora de La Campana Llibres.  La Campana edita des de 1985 novel·la, assaig, humor, cròniques, reportatges i memòries. Ha publicat grans noms de la literatura catalana i també ha traduït un gran nombre d’autors. En els primers anys, va llençar al mercat la col·lecció ‘100 pàgines triades per mi’ de clàssics actuals com Miquel Martí i Pol, Baltasar Porcel, Maria Aurèlia Capmany, Manuel de Pedrolo, Montserrat Roig o J.V. Foix.  Entre molts altres èxits editorials cal esmentar ‘Criatura i companyia’ de Carles Capdevila, ‘Atreveix-te a pensar’ de Josep Maria Terricabras, ‘El desconcert de l’educació’ de Salvador Cardús, ‘El nom del porc’ d’Albert Om o ‘Història de totes les seves cançons’ de Lluís Llach. El teu nom és Olga de Josep Maria Espinàs és un altre títol important en la historia de La Campana, on el reconegut escriptor ha publicat més de trenta llibres, entre ells els populars Viatges a peu o El meu ofici.  El 2002, amb ‘La pell freda’, l’Albert Sánchez Piñol es va convertir en un dels autors catalans més venuts i traduïts. I el 2005 es va editar ‘Tor’ de Carles Porta, un clàssic del periodisme literari. Al llarg de la darrera dècada, quatre dels deu títols més venuts del mercat en català han estat publicats per La Campana: ‘Wonder’ de R.J. Palacio; ‘La noia del tren’ de Paula Hawkins; ‘L’avi de 100 anys que es va escapar per la finestra’ de Jonas Jonasson; i ‘Victus’ d’Albert Sánchez Piñol. “Qui podia pensar, estimat Espinàs, quan vam començar el 1986 i el català en el món editorial era cosa de pocs, que un gran grup amb seus a Amèrica i  Alemanya, voldria comptar també amb el català? Sempre ens ha acompanyat la sort, ara també. I sé que hem fet un pas endavant”, ha manifestat la fins ara directora de La Campana, Isabel Martí. “L’equip de tants anys de La Campana continuarà amb el mateix caràcter, i amb la il·lusió de sentir-nos impulsats per uns grans professionals i una empresa líder mundial”, ha anunciat.

Summary: Penguin Random House adquireix La Campana Llibres


L'Audiència de Girona ha condemnat a 6 anys de presó el jove que va abusar sexualment d'una menor a qui havia conegut a través d'un xat. Els fets van tenir lloc el març de l'any passat en un paratge de Maçanet de la Selva. L'acusat, Jujie Xu, que aleshores tenia 19 anys, havia quedat per veure's amb la víctima –que en tenia 14- perquè fins llavors només havien parlat per Internet. La sentència considera provat que mentre els dos passejaven per una zona boscosa, Xu va intentar mantenir relacions sexuals amb la menor i va acabar obligant-la a fer-li una fel·lació. A l'hora de condemnar-lo, el tribunal dona credibilitat al relat de la víctima i també considera clau la declaració d'una dona que passejava el gos, que va ser qui va ajudar l'adolescent. A més de la pena de presó, l'Audiència condemna Jujie Xu a passar-se 5 anys en llibertat vigilada i a haver d'indemnitzar la menor amb 5.000 euros.

Summary: L'Audiència de Girona condemna a 6 anys de presó el jove que va abusar d'una menor a qui va conèixer a través d'un xat


Units per Avançar ha reclamat a les administracions públiques i als agents socials i econòmics que treballin conjuntament amb Nissan i el sector per promoure alternatives per garantir que es manté l'ocupació i es desenvolupen iniciatives empresarials viables. En un comunicat, la formació liderada per Ramon Espadaler apunta que el tancament de les plantes catalanes obliga a fer una "serena reflexió" i promoure un marc social i econòmic òptim per al teixit industrial i productiu. Des del seu compte de Twitter, Espadaler ha criticat que mentre Nissan i Tesla negociaven el futur de les factories europees fa 2 anys, la Generalitat i el govern espanyol "s'entretenien en baralles estèrils" i ha reclamat sumar totes les energies per salvar Nissan.

Summary: Units per Avançar demana una alternativa al tancament de Nissan per mantenir l'ocupació


Prop d'un centenar de professors associats de les universitats públiques catalanes s'han reunit en assemblea aquest dissabte al matí a Barcelona per valorar la situació actual del col·lectiu i començar a organitzar mobilitzacions per aconseguir revertir el que consideren una situació de ''precarietat laboral'' que permet que personal amb sous de 500 euros al mes ''aguantin'' la docència universitària. Segons ha explicat Lluís Frago, un dels assistents, els docents han constatat que en els darrers mesos, després de diverses mobilitzacions la primavera i la tardor passada, no s'ha fet res i ho consideren ''una humiliació''. Per això, han decidit començar a treballar per organitzar una vaga puntual o indefinida de cara a l'inici de curs i pressionar així l'administració. Els professors associats lamenten que la predisposició dels equips de rectoral i de la secretaria d'Universitats i Recerca s'han quedat en només paraules i que els darrers temps la precaritet entre el col·lectiu ha anat creixent mentre que el ''prestigi'' de la universitat pública s'ha anat enfonsant. Segons Frago, un dels docents que aquest dissabte ha format part de l'assemblea, en la trobada s'ha constatat que no hi ha ''interès polític'' en reforçar la universitat pública ''com a servei públic''. Per això, i per denunciar que qui ''aguanta la docència'' són professors que cobren 500 euros al mes, el col·lectiu s'està començant a organitzar per fer , buscant l'èxit, una vaga a l'inici del curs vinent per posar de manifest que ''la situació és insostenible''. Frago lamenta que les primeres mobilitzacions que han acabat amb meses de negociació no hagin donat fruits i no s'hagi reconegut la feina del professorat que ''porta anys pujant la persiana de les unviersitats públiques''. Aquest professor associat critica que tothom ''lamenta la precarietat'' però ningú amb ''poder i autoritat moral i polìtica ha fet cap pas efectiu''. És taxatiu i considera que ''no s'ha fet res'' més que aprofundir en les mateixes condicions de ''creixent precarietat'' que només es pot atacar amb ''el fonament'' del paper de la universitat pública. Els professors associats valoren que per primera vegada s'hagi creat una ''lloc de contacte'' que permeti coordinar les accions dels docents que es troben en la mateixa situació malgrat treballin en universitats diferents. Segons ha explicat Roser Rodríguez, una altra professora associada que ha participat a l'assemblea, a partir d'aquest mes de maig els professors associats s'organitzaran en diferents comissions de treball, entre les quals, la jurídica, per poder avaluar possibles accions. També estudiaran la nova figura contractual que en alguna ocasió ha proposat el secretari d'Universitats, per solucionar el conflicte amb els associats.

Summary: Els professors associats caminen cap a una vaga a la tardor per posar fi ''a la precarietat''


La Sala recorda a García Castellón que la investigació se centra en el robatori del mòbil i la filtració d’informació  ACN Madrid.-La Sala Penal de l’Audiència Nacional ha estimat els recursos que van presentar el vicepresident segon del govern espanyol, Pablo Iglesias, i la seva exasessora, Dina Bouselham, i ha revocat la decisió del jutge instructor del cas Dina, Manuel García Castellón, de retirar a Iglesias la condició de perjudicat en el cas del robatori del telèfon mòbil de la seva exasessora. La Sala recorda que la investigació gravita sobre el robatori del mòbil i l’us del contingut per part de la trama que dirigia l’excomissari Villarejo, i dicta que es mantenen els elements que van portar a considerar Iglesias com a perjudicat Als seu escrit els magistrats recorden que l’objectiu de la investigació de la peça Dina es esclarir la suposada organització criminal que aprofitant la condició policial de l’excomissari Manuel Villarejo comercialitzava serveis il·lícits d’accés a documentació restringida, seguiments a persones  o intervencions sense autorització judicial. La Sala destaca que durant el registre de l’habitatge de l’excomissari Villarejo els agents van trobar un dispositiu d’emmagatzament de dades que contenia documents procedents del mòbil de Bouselham. Alguns d’aquests documents, entre els que hi havia captures de pantalla relatives a converses on havia intervingut Iglesias, van ser publicats per Ok Diario, entre altres.  En el mateix escrit la Sala recorda que el fet de considerar Iglesias com a perjudicat implica que no es poden donar per vàlides altres “hipòtesis” que no estan “provades” com les que García-Castellón va recollir a les seves interlocutòries on apuntava a l’existència d’altres còpies dels arxius en poder de la revista Interviú.

Summary: L’Audiència Nacional revoca la decisió de l’instructor del cas Dina i torna a Iglesias la condició de perjudicat


El poeta Joan Margarit  (Sanaüja, 1938) va rebre una trucada aquest dimarts a la nit del ministre de Cultura de Xile en què li anunciava que havia estat distingit amb el Premi Iberoamericà Pablo Neruda. Un guardó que "l'emociona" d'una manera especial, segons ha reconegut en una entrevista amb l'ACN, precisament pel nom que porta, Pablo Neruda, el poeta que més l'ha "influït i empès". "La relació amb el mestre va significar molt per a mi", ha insistit. En aquesta línia, ha destacat la importància que el jurat del premi reconegui específicament la "força lírica de llengua catalana". "Està clar que premien un poeta català", ha celebrat. Margarit rebrà la distinció passat l'estiu al Palau de la Moneda de la mà de la presidenta de Xile, Michelle Bachelet. El Premi Pablo Neruda 2017 és un guardó referent entre els premis literaris iberoamericans que des del 2004 atorga anualment el Consell Nacional de la Cultura i les Arts de Xile.  El jurat del premi, reunit a La Sebastiana, la casa de Neruda a Valparaíso, ha reconegut "la qualitat de la seva poesia i la força lírica de la llengua catalana", així com la capacitat per unir "la bellesa formal i l'emoció", el seu diàleg "amb la memòria i la dimensió ètica del compromís amb la vida i la mort".  Margarit ha rebut, entre d'altres distincions, el Premi Carles Riba de 1985; el Premi de la Crítica Serra d’Or de 1982, 1987 i 2007; el Premi Nacional de Literatura de la Generalitat de Catalunya, també el 2008 i el Premi Jaume Fuster. En l’àmbit de l’estat espanyol se li ha concedit el Premi de la Crítica espanyol el 1984 i de 2008 i el Premio de Poesia del Ministeri de Cultura el 2008. El guardó s'atorga a un autor de reconeguda trajectòria i que el treball del qual contribueixi al diàleg cultural i artístic d'Iberoamèrica. El guardó està dotat en 60.000 dòlars, una medalla i un diploma.

Summary: Joan Margarit sobre el Premi Iberoamericà Pablo Neruda: "És molt important que reconeguin la força lírica del català"


Els treballadors del metall de Tarragona han arribat a un preacord amb la patronal que permetrà regular les condicions laborals i econòmiques contemplades al conveni. Segons ha informat la UGT, es va arribar al preacord dijous a la nit, el mateix dia que una setantena de treballadors es van concentrar davant les oficines d'APEMTA a Tarragona per exigir que es desbloquegessin les negociacions. Durant la mobilització, els sindicats van plantejar la vaga com a eina de pressió si no s'avançava en les converses. El preacord contempla una vigència de 2 anys, un increment salarial global d'un 3%, més 'motxilla' pendent de l'acord de 2013 (0,7% o 0,8%, segons el grup professional); la clàusula de revisió segons el III Acord Estatal de Negociació Col·lectiva, en el cas que es produeixi un augment dels IPC reals dels anys 2016 i 2017 per damunt de l'increment de conveni, s'abonarà la diferència com a revisió per al 2018. També contempla una jornada anual de 1.752 hores per als dos anys de vigència (reducció de 2 hores del còmput anual) i un increment en 5 hores del permís per anar al metge, passant de 20 a 25 hores, podent-les emprar en acompanyar a familiars de primer grau per consanguinitat o afinitat. D'altra banda, pel que fa a la flexibilitat, es mantenen les condicions que hi havia fins ara: restricció d'aplicació en empreses de 250 treballadors en l'àmbit d'aplicació del conveni, s'elimina de l'exclusió del col·lectiu de manteniment i muntatge, i s'estableix la vinculació a l'ocupació estable. Segons els sindicats, "la patronal ha desistit en les seves pretensions" d'eliminar l'antiguitat, la compensació i l'absorció i el prorrateig a salari real en les pagues extra.

Summary: Els treballadors del metall de Tarragona arriben a un preacord per millorar el conveni


L'advocat general del Tribunal de Justícia de la Unió Europea (TJUE) defensa que un estat no pot obligar els proveïdors de serveis de comunicacions electròniques a conservar les dades de tots els usuaris per antiterrorisme. L'advocat general del TJUE creu que és "desproporcionat" que s'obligui a conservar les dades i la localització d'usuaris de manera "generalitzada" i "indiferenciada". En les seves conclusions, el magistrat aposta per conservar només les dades que siguin "absolutament imprescindibles" per "salvaguardar la seguretat nacional", així com permetre un "accés limitat" a aquestes dades. A més, l'advocat general del TJUE recorda que les mesures per lluitar contra el terrorisme han d'ajustar-se a la "exigències" de l'estat de dret. En resposta a quatre preguntes prejudicials presentades pel Consell d'Estat de França, l'advocat general del TJUE diu que obligar a conservar totes les dades i la localització d'usuaris i identificar als creadors dels continguts oferts pels proveïdors és una "ingerència especialment greu en els drets fonamentals". Segons el magistrat, el que s'ha de fer és una "conservació limitada i diferenciada" de les dades. Així, creu que s'han de conservar només aquelles que siguin "imprescindibles" i que s'ha de fer "per un període determinat i diferenciat" segons la categoria a la que pertanyin les dades.  També defensa que l'accés a les dades ha de ser "limitat" i sotmès a un control previ per part d'un òrgan jurisdiccional o una entitat administrativa independent i que se n'ha d'informar les persones afectades.

Summary: Un estat no pot obligar a conservar totes les dades d'usuaris per antiterrorisme, segons l'advocat general del TJUE


Els membres del CDR que aquest matí han entrat al departament de Treball per reivindicar desobediència i "independència efectiva" s'han retirat a quarts de dues del migdia de la conselleria després de més de quatre hores. Els concentrats han marxat per assistir a la manifestació contra la llibertat provisional de 'La Manada' després de parlar sobre el procés amb el secretari general de la conselleria, Josep Ginesta, i participar en l'esmorzar solidari que fan treballadors d'aquest departament cada divendres per demanar la llibertat dels "presos polítics". La protesta al departament de Treball ha començat a quarts de nou del matí d'aquest divendres sota el lema "si nosaltres desobeïm des del carrer, vosaltres desobeïu des del Govern". La meitat dels concentrats s'han aplegat al vestíbul de la conselleria i la resta a les portes del departament. Han lluït diverses pancartes i n'han plantat una a terra on posava "per una República del treball digne per a totes". També s'han concentrat diversos membres dels CDR a l'exterior de la conselleria de Salut reivindicant el mateix amb pancartes on es pot llegir "qui no es mou, no sent les cadenes". "Avui fa 265 dies que vam desobeir com a poble, vam defensar les escoles, vam exercir el nostre dret d'autodeterminació i vam votar independència", han recordat a través de les xarxes socials els CDR.

Summary: Els CDR es retiren del departament de Treball després de més de quatre hores


La ponència redactora de la proposició de llei de la nova comarca del Lluçanès ha acordat aquest dimarts, després de reunir-se amb els alcaldes dels tretze municipis del territori, que s'inclogui una disposició addicional per tal que les poblacions que no vulguin formar-ne part s'hi puguin desvincular més endavant, un cop la comarca ja s'hagi creat. La llei contempla "que la comarca és dels tretze municipis", segons ha ressaltat la diputada de Junts pel Sí Adriana Delgado, que és ponent del text legislatiu. A parer seu, el mecanisme previst permetrà que "tots s'hi sentin còmodes". Previsiblement, el document sortint de la ponència se signarà aquest dimecres i comptarà amb el suport de JxSí, CSQP i la CUP. En la consulta celebrada el 26 de juliol del 2015, el 'sí' va guanyar en vuit dels tretze municipis de la futura 43a comarca catalana.

Summary: La proposta de la nova llei del Lluçanès incorpora un mecanisme perquè els municipis del 'no' se'n puguin desvincular


La Policia Nacional va interceptar a finals de juny a l'aeroport del Prat un home que portava mig quilo de cocaïna en un doble fons del seu perruquí. Venia en un vol procedent de Bogotà. El detingut és de nacionalitat colombiana. El valor de la droga intervinguda podria superar els 30.000 euros, en funció de la puresa i el tall. Als policies els va cridar l'atenció el seu notable estat de nerviosisme i la grandària del perruquí, el que va fer sospitar que pogués ocultar algun tipus de substància il·legal. Efectivament, portava un paquet precintat adherit al cap amb mig quilo de cocaïna. Va ser detingut per un delicte contra la salut pública i posat a disposició judicial.

Summary: Intercepten a l'aeroport del Prat un home que portava mig quilo de cocaïna en un doble fons del seu perruquí


El portaveu socialista al Senat, Óscar López, ha denunciat aquest diumenge el "bloqueig" a què el líder de Podem, Pablo Iglesias, sotmet la situació política impedint la formació d'un govern de canvi. "A dia d'avui Rajoy es fuma un puro a la Moncloa mentre Pablo Iglesias bloqueja el canvi polític en aquest país", ha afirmat el dirigent socialista. López ha qualificat de "molt greu" aquesta situació perquè no permet que es compleixi la voluntat majoritària de la societat espanyola, que "va votar per canviar Rajoy i les seves polítiques, que són les que més mal han fet". En un acte amb militants socialistes a la localitat madrilenya de Moraleja de En medio López ha ironitzat sobre Iglesias tot assegurant que la seva "nova política" està "envellint a tota velocitat perquè es veuen comportaments que són el més vell de la vella política". El dirigent socialista li ha preguntat al líder de Podem "què és millor?", si permetre que Rajoy segueixi governant o fer possible un "executiu de canvi" per posar en pràctica mesures com ara recuperar la sanitat pública universal, ajudes a aturats més grans de 52 anys o fer que les beques "tornin a ser un dret".

Summary: El PSOE diu que el "bloqueig" de Pablo Iglesias serveix perquè Rajoy "es fumi un cigar a la Moncloa"


L'alcaldessa de Barcelona, Ada Colau, ha proposat aquest divendres posar fi al dièsel, eliminar el plàstic d'un sol ús i per embalar aliments i limitar els vols, especialment d'aquells trajectes curts que tenen alternativa per tren. Colau ha plantejat aquestes iniciatives durant la cimera mundial de grans ciutats que des de dimecres estan reunides a Copenhagen per tractar sobre l'emergència climàtica. "Les ciutats liderem el canvi, però els estats tenen la capacitat legislativa per canviar les regles del joc globals", ha remarcat Colau. Pel que fa al dièsel, ha demanat una data límit clara i ràpida. Sobre els vols, ha constatat que "sembla que sigui tabú dir-ho".  La cimera de Copenhagen ha donat el vistiplau a dues declaracions. Colau n'ha presentat una amb l'alcaldessa de París, Anne Hidalgo, i amb el de Los Angeles. Sota el títol 'Clean Air Cities', es tracta d'un compromís global per avançar cap a ciutats amb un aire més net. També s'ha aprovat la declaració 'Good Food Cities', que aposta perquè les ciutats siguin el motor d'un canvi en la producció i el consum. Barcelona ha estat designada aquesta setmana Capital Mundial de l'Alimentació Sostenible per a l'any 2021.   A més, les ciutats s’han adherit a la Global New Green Deal, fent un reconeixement explícit de l’emergència climàtica.

Summary: Colau proposa posar fi al dièsel, eliminar el plàstic d’un sol ús i limitar els vols


El pati de la serradora Boix, a Puig-reig (Berguedà), està pràcticament desert. Una imatge gairebé insòlita a la serradora més gran del país. Malgrat que a Catalunya el 60% del territori és superfície forestal, les serradores d'arreu del Principat no tenen fusta per treballar i aquesta situació pot posar en perill fins a 100 llocs de treball. Segons han assegurat diverses empreses a l'ACN, les causes que expliquen aquesta falta de fusta són, d'una banda, les barreres burocràtiques del Departament de Territori a l'hora de donar permisos per tallar fusta i, principalment, el fet que els operaris forestals treballen amb maquinària obsoleta que no els permet ser competitius. Agricultura estudia ara la manera d'augmentar la línia d'ajuts perquè els treballadors forestals puguin millorar la seva maquinària.  Malgrat que Catalunya té una gran quantitat de boscos, les serradores del país no tenen fusta per treballar. Fins a la data actual, aquesta situació els ha obligat a importar 100.000 tones de fusta de l'estranger i, segons han assegurat, això pot comportar la pèrdua de fins a 100 llocs de treball al sector.  L'enginyera forestal de la serradora Boix, Iolanda Domenjó, creu que aquesta situació és "molt poc coherent" si es té en compte l'estat d'abandonament dels boscos catalans amb gran quantitat de massa forestal que creix "de manera descontrolada" i que es podria aprofitar a les serradores del país.  "La gestió forestal és imprescindible per mantenir la salut dels nostres boscos. Quan hi ha un incendi tothom es qüestiona si hi havia prou mitjans d'extinció, però l'important és tota la prevenció i tota la feina que no s'ha fet al bosc i ningú demana responsabilitats al Departament d'Agricultura de per quin motiu aquell bosc estava desatès", ha denunciat Domenjó.  Segons asseguren des de les serradores, la manca de fusta és, principalment, com a conseqüència del fet que els operaris forestals estan treballant amb maquinària obsoleta que els resta competitivitat. En aquest sentit, demanen al Departament d'Agricultura que una part dels Fons Europeus d'Agricultura es destinin a ajudes i subvencions per finançar la renovació de la maquinària forestal, tal com ja es fa en d'altres comunitats autònomes.  Des de la direcció general de Boscos, el seu subdirector, Enric Vadell, ha reconegut que la maquinària forestal és "molt antiga" i caldria fer "un salt qualitatiu" per augmentar la rendibilitat al bosc, però també per termes de seguretat. Vadell ha explicat que el Departament d'Agricultura està treballant per aconseguir línies d'ajuts per millorar la maquinària forestal. Tot i això, ha subratllat que estan mirant la manera de fer-ho per tal que totes les empreses forestals hi puguin accedir i no només les que depenen "de l'òrbita de les serradores".  Per altra banda, les serradores també és queixen de "les polítiques restrictives" del Departament de Territori a l'hora de concedir permisos per tallar fusta d'una finca forestal. En aquest sentit, el Departament ha assegurat que la seva política ara no és més restrictiva i han dit que, actualment, no hi ha "un gran nombre" d'expedients pendents de la tramitació ambiental.  En tot cas, tota aquesta situació està dificultant la subsistència de les serradores. A la Boix, la falta de fusta es tradueix en una reducció de la producció de quatre hores diàries i l'acomiadament d'entre 10 i 12 persones en una plantilla actual de 120 treballadors. El problema però, afecta totes les serradores del país.  Fustes Jané (Solsona): "Haurem d'abaixar la producció" La solsonina Fustes Jané molt probablement haurà de tancar passat Nadal. El seu responsable i, alhora, president de l'Associació de rematants i serradors de Catalunya, Jordi Jané, ha explicat que ja va haver de comprar fusta de fora la primavera passada quan ja es van trobar que no podien satisfer la demanda dels clients. Aquella fusta li ha servit fins ara, però s’està acabant. "És un sobrecost molt alt i no ho tornaré a fer", ha reconegut. Segons ha assegurat, es "més que probable" que es vegi obligat a haver d'abaixar la producció uns dies, després de Nadal, per falta de matèria prima.  Sala Forestal (Celrà): "No podem atendre la demanda" A Celrà (Gironès), hi ha l'empresa especialitzada en el sector forestal, Sala Forestal S.L. El seu propietari, Pere Sala, ha explicat que no tenen suficient material per fer front a la demanda d'aquest hivern. Normalment, gestionaven i comercialitzaven unes 70.000 tones de fusta (10.000 en forma de biomassa i 60.000 de fusta per a altres activitats). "Ara mateix estem al 80%, és a dir, amb unes 50.000 tones. No podem atendre la demanda", explica Sala.  Això, diu, podria tenir conseqüències a curt termini per a la plantilla d'una vintena de treballadors que tenen. "Ara no, però si el mes de gener encara estem en aquesta situació haurem de prendre decisions", insisteix.  Fontova (Cabra del Camp): "És raríssim tenir feina i que no la puguis fer" Tot i ser de dimensions més reduïdes, la Serradora Fontova, ubicada a Cabra del Camp (Alt Camp), és la més gran existent a la demarcació de Tarragona i també es veu molt afectada per la falta de fusta pública. Els propietaris estimen una davallada de l'activitat del 25% i no descarten que hagin d'acabar acomiadant algun treballador. "En podríem contractar molts i potser n'hem d'acabar acomiadant un parell; és raríssim que tinguis feina i que no la puguis fer", s'ha lamentat Lluís Buscail, gerent de la serradora i de Bioforestal. Si el 2017 van tancar-lo amb 11.000 tones, enguany esperaven assolir les 15.000. Ara, però, les previsions són pessimistes i apunten que just arribaran al llindar de les 10.000 tones.  A l'exterior, un escàs centenar de tones de troncs amuntegats esdevenen bon reflex d'un negoci que, pràcticament en el darrer any, funciona a mig gas. No fa massa temps enrere n'hi havia un miler de tones -que era l'estoc d'un mes-. Davant aquest context, a la Serradora Fontova, com la resta, també s'han hagut de buscar la vida per aconseguir fusta dels boscos i donar resposta a una clientela que no afluixa en comandes. Els permisos amb Lleida -sobre unes finques que donarien vida al negoci per a tot l'hivern- segueixen paralitzats mentre a Osca tot són facilitats i són rebuts amb els braços oberts. "No demanem cap ajuda, senzillament que el Govern no ens posi traves",  ha conclòs Buscail.

Summary: Les serradores catalanes alerten de la pèrdua de llocs de treball per la falta de fusta


Josep Gonzàlez ha estat investit alcalde de Rasquera (Ribera d'Ebre) aquest dissabte i s'ha convertit així en l'únic batlle de Solidaritat Catalana per la Independència a Catalunya. El nomenament és fruit del pacte de govern amb CiU, que ha ocupat l'alcaldia els dos primers anys de mandat. El pacte va desbancar la força més votada, Esquerra, amb tres regidors, a qui Gonzàlez ha ofert aquest dissabte entrar a govern. Els republicans s'han abstingut en el seu nomenament. Gonzàlez ha estat proclamat alcalde després de prometre el càrrec tot respectant la Constitució i l'Estatut "amb l'objectiu de derogar-los per la Constitució de l'estat independent de la nació catalana". La sala de plens de l'Ajuntament s'ha omplert de gom a gom i a l'acte hi han assistit membres de l'executiva de Solidaritat. Uriel Bertran, de Solidaritat, ha afirmat que el fet que la formació tingui una alcaldia i altres grups amb més presència al Parlament, com Ciutadans, no en tinguin cap, demostra que la idea que representa la formació "està totalment arrelada al país". Així, ha explicat que "en funció de com evolucioni l'escenari polític, Solidaritat anirà agafant més força al futur". Ara, la formació té 23 regidors a diferents consistoris catalans. A més de Rasquera, a les Terres de l'Ebre hi ha presència de Solidaritat a Flix i Sant Carles de la Ràpita.

Summary: Investit a Rasquera Josep Gonzàlez, l'únic alcalde de Solidaritat a Catalunya


Catalunya disposa de 391 equipaments bibliotecaris (380 biblioteques estables i 11 bibliobusos mòbils), un 9,8% més que els que hi havia el 2011. Aquestes biblioteques donen servei a una població de 7.024.187 persones, corresponents a 416 municipis de Catalunya, el 93,6% de la població del país. Aquestes són algunes de les conclusions del balanç de 2015 de les biblioteques públiques, que ha estat presentat aquest divendres al vespre en un acte presidit pel conseller de Cultura, Santi Vila. El balanç assenyala que en el conjunt de les biblioteques públiques hi treballa un col·lectiu de més de 2.150 professionals, donat que el personal del sector ha crescut en el 5,3% respecte del 2011. Les biblioteques públiques gestionen un fons de gairebé 15 milions de volums, un 13,7 % més que el 2011. 11.777.487 són llibre, però també hi ha 1,4 milions d’obres audiovisuals; 1,2 milions de documents sonors, i 369.000 documents d’altres tipus. El sistema ha rebut 24,8 milions de visites, amb prop de 15 milions i mig de préstecs. D’aquests, gairebé 10 milions corresponen a llibres, i gairebé 3,5 a gravacions cinematogràfiques.  A Catalunya, el 55% de la població és usuària de les biblioteques i les avalua amb un 8,3. No obstant, un 45% de la població de Catalunya de 15 anys o més fa més d’un any que no ha anat a la biblioteca o no hi ha anat mai.  Les persones més grans són les que menys utilitzen la biblioteca pública (54% en el segment 50-64 anys i 55% en els de 65 anys o més).  Entre el col·lectiu de persones amb estudis primaris o inferiors trobem un 55% de persones no-usuàries. Pel que fa al sexe, els homes presenten una major tendència a no ser usuaris de biblioteca (48%). El 31,3% de les persones no pensa anar o retornar a les biblioteques, independentment dels canvis que es pugui fer als actuals equipaments. La manca de temps (17,5%), la millor oferta de novetats (8%) o les “qüestions personals” (33,8%) són les principals respostes per justificar els motius per no anar-hi. Davant d’aquest percentatge de no-usuaris, la cap del servei de biblioteques de la Generalitat, Carme Fenoll, ha assegurat que “no sols es conformen en ser el equipament cultural més utilitzat de Catalunya sinó que, a més a més, volem créixer i arribar al cent per cent dels nostres ciutadans”. Per incentivar que la ciutadania utilitzi més les biblioteques, el conseller de Cultura, Santi Vila, ha explicat que el compromís del Govern per a aquest any és tornar a invertir per a que es puguin torbar títols actuals. Així, “després d’aquests anys d’ajustos i retallades”, espera poder anar “regenerant el que és el nucli essencial de credibilitat d’un equipament cultural d’aquestes característiques que és la capacitat d’oferir nous llibres d’actualitat, juntament amb els clàssic”, ha conclòs Vila.

Summary: Les 391 biblioteques de Catalunya han rebut gairebé 25 milions de visites l’any 2015


El Centre UNESCO de Catalunya, EduCaixa, la Fundació Jaume Bofill i la Universitat Oberta de Catalunya (UOC) han presentat aquest dijous el projecte Escola Nova 21, que vol crear un "sistema educatiu avançat" fonamentat en el treball per competències. Amb aquest objectiu s'ha obert una convocatòria per a 200 centres, que s'afegiran als 26 que han estat treballant en el pla pilot al llarg de l'últim any. El procés de selecció es tancarà el proper mes de setembre i la prova es durà a terme entre els cursos 2016-2017 i 2018-2019. Escola Nova 21 busca un "canvi de paradigma", tal com ha explicat el president del Centre UNESCO, Eduard Vallory, a la presentació que s'ha celebrat al CosmoCaixa. En aquest sentit, la intenció és teixir un "ecosistema" de centres que intercanviaran experiències i metodologies, segons el director adjunt del projecte, Boris Mir. Mir ha destacat que el pla pilot vol produir "un coneixement que pugui traspassar-se al sistema" i que les escoles participants "deixin de ser exemples aïllats i puguin ser escoles que orienten" altres centres de Catalunya. "Això no ha de ser un club, sinó una primera onada del que està per venir", ha manifestat. "Tenim la possibilitat de desenvolupar un sistema educatiu avançat perquè hi ha els ingredients i la visió", ha sentenciat Vallory. El president del Centre UNESCO i director d'Escola Nova 21 ha senyalat que "s'ha d'acompanyar les escoles" en el procés de canvi de model, pel que dels 200 centres que s'inclouran en el pla, se n'escolliran 30 que estaran sota tutoria. Vallory també ha subratllat que calen "elements de formació, bona fonamentació i hi ha d'haver dades". Precisament, la UOC serà l'encarregada de la part de recerca dins el projecte, avaluant l'efectivitat i els resultats de les actuacions que es desenvolupin als centres. Més enllà de les competències i els sistemes d'avaluació d'aquestes, la proposta d'Escola Nova 21 vol definir altres aspectes com l'estructura de l'escola, amb una "organització al servei de l'aprenentatge", els mètodes de treball en col·laboració a l'aula, o l'educació tenint en compte el factor emocional de l'alumne. En aquest sentit, Mir ha apuntat que "la part cognitiva, afectiva, social i ètica estan al mateix nivell". A la vegada, la proposta vol aconseguir que l'època escolar sigui "útil, rellevant i agradable", ha dit Vallory. "No volem un alumne que pateix a classe, perquè no aprèn i si no tenim en compte les seves necessitats, el que li ensenyem no romandrà", ha afegit. La iniciativa ha rebut un suport institucional explícit a través del secretari de Polítiques Educatives, Antoni Llobet, que ha assistit a la presentació. En la seva intervenció a l'acte, ha remarcat que el Departament d'Ensenyament vol ser un "agent acompanyant i facilitador", que actuï com "el bon mestre, que és el que acompanya l'alumne". D'altra banda, Eduard Vallory ha expressat que la proposta de sistema educatiu que sorgeixi d'Escola Nova 21 hauria d'estar "per sobre de les concrecions" de les polítiques educatives de cada color polític i servir a "un propòsit comú". En la mateixa línia, Llobet, ha coincidit en la necessitat que "els projectes educatius es puguin anar consolidant més enllà dels governs".

Summary: Una prova pilot amb més de 200 centres vol definir un "sistema educatiu avançat" basat en el treball per competències


Messi, Benach, Rigol, Núria Picas, Lluís Juste de Nin i La Trinca recullen la Creu de Sant Jordi ACN Barcelona.-"Serem capaços de fer possible, l'impossible". Així ho ha manifestat el president de la Generalitat, Quim Torra, al final del seu discurs en l'acte d'entrega de la Creu de Sant Jordi. En la seva intervenció també ha manifestat que "la veritable estructura d'Estat, la que ens ha permès sobreviure sense estat o estats en contra, és la societat civil. Un acte en el qual l'esportista del FC Barcelona Leo Messi, els expresidents del Parlament Ernest Benach i Joan Rigol, l'esportista i excandidata d'ERC Núria Picas, i entitats com La Trinca, El Tempir, l'Ateneu de Tàrrega i la Federació Catalana d'Entitats Corals han rebut aquest dijous la Creu de Sant Jordi. El Govern ha atorgat el guardó a 28 personalitats i 15 entitats. El president de la Generalitat, Quim Torra ha assegurat que "la veritable estructura d'Estat, la que ens ha permès sobreviure sense estat o estats en contra, és la societat civil. Catalunya no és un país fet de grans recursos naturals ni el resultat d'haver-se imposant, sinó que és la seva gent i com més lluny va la seva gent, més lluny va Catalunya". Torra ha agraït als guardonats: "Som millors col·lectivament gracies a l'ideal que heu consagrat les vostres vides, som més poble. Cal que ens exigim més a nosaltres mateixos, hem d'anar més lluny i posar el focus de la manera més intensa allà on més necessari cal que el posem", ha manifestat el president. Ha apostat perquè Catalunya "sigui un país que calgui escollir, que no s'imposa a ningú" i que el fan els seus set milions i mig de persones "des de la democràcia". En aquest context, ha apuntat: "Serem capaços de fer possible, l'impossible". També han rebut la Creu de Sant Jordi el musicòleg Lluís Albert; la presidenta de FIDEM, Joana Amat; la pedagoga Montserrat Andreu; l'impulsor de la llengua i la literatura romaneses a Catalunya Virgili Ani; el metge Carles Furriols; l'educadora Carme Giralt; l'empresari Josep González; la lingüista M. Carme Junyent; el dibuixant Lluís Juste de Nin; la mestra i activista Montserrat Juvanteny; el cantautor Biel Majoral; la mestra Núria Marín; l'activista social Mercè Otero; l'empresari Albert Peters; el dissenyador gràfic Josep Pla-Narbona; la mestra Núria Quadrada; el lingüista Joaquim Rafel; la filòloga Gemma Rigau; l'antropòloga Fina Rubio; l'arquitecta Benedetta Tagliabue; el biòleg Jaume Terradas; la llibretera Montserrat Úbeda; el polític eslovè Ivo Vajgl; i el fotògraf Antoni Vidal. Les altres entitats que han rebut la placa de la Creu de Sant Jordi són el Casal Catòlic de Sant Andreu de Palomar, la Coral Capella de Santa Maria de Ripoll, l'Escola Universitària d’Infermeria i Teràpia Ocupacional de Terrassa, la Facultat de Nàutica de Barcelona, la Família i Benestar Social Fundació Privada, la Federació de Moviments de Renovació Pedagògica de Catalunya, la Fundació Carles Salvador, la Fundació Museu Etnogràfic Vallhonrat, la Fundació Privada ALTEM, la Fundació Privada ARED, i la Fundació Privada ASPRONIS. Núria Picas i Lluís Juste de Nin han estat els encarregats de parlar en nom de tots ells. Picas ha recordat que Carles Puigdemont va dir fa dos anys que un país que no reconeix la vàlua de la seva gent no va enlloc i el Govern, ha dit, premia feina, esforç i aquí es veu el que Catalunya és com a país.   Picas ha assegurat que els catalans són una gent persistent, tossuda i treballadora: "Som gent  pencaire, pencar i pencar perquè el talent amb esforç zero no va enlloc i la clau al final radica en deixar-se la pell en allò que fem". Ha remarcat que la clau "és no defallir davant les adversitats i fer que els somnis esdevinguin una realitat i sacrificar-se per allò que volem i per els altres". Ha admès que a Catalunya es viuen "moments difícils" des de fa temps, però ha reconegut que és optimista. "Soc molt optimista amb el futur del nostre país perquè malgrat les adversitats, la capacitat del poble català és tan notable que tard o d'hora sabrà fer realitat allò que volem la majoria de catalans". Per la seva part, la consellera de Cultura, Mariàngela Vilallonga, ha reconegut que aquest és un moment especial en el qual el talent dels guardonats amb la Creu de Sant Jordi recorden que "la decisió, el bé comú i al pulcritud democràtica són els principals valors per afrontar un episodi històrics tan delicats" com els actuals. Uns moments, ha dit, en els quals "les paraules es prohibeixen, hi ha demòcrates a la presó i a l'exili i els candidats a unes eleccions no poden participar en la construcció del debat polític perquè no hi ha igualtat d'oportunitats polítiques. Som en una situació d'excepcionalitat democràtica i enmig d'aquesta situació vull dir moltes gràcies als condecorats", ha indicat. Núria de Gispert En un primer moment també s'havia d'entregar la Creu de Sant Jordi a la presidenta del Parlament Núria de Gispert, qui va renunciar al premi arran de la polèmica generada per haver retuitat una piulada en què es comparava porcs amb polítics com Inés Arrimadas o Enric Millo. El Govern va acceptar la renúncia de De Gispert a la Creu de Sant Jordi. La consellera de la Presidència i portaveu del Govern, Meritxell Budó, va confirmar a Twitter que l'executiu havia rebut la carta de De Gispert, i va afirmar que el Govern "li agraeix la renúncia" en un gest que "l'honora i avala la seva trajectòria de compromís" amb les institucions de Catalunya. Cal recordar que De Gispert va fer la polèmica piulada dos dies després de ser proposada per a les Creus Sant Jordi, i tot i que havia demanat disculpes i havia esborrat el tuit, no havia aconseguit esmorteir del tot les veus que demanaven que se li retirés la distinció. Davant d'aquest fet, l'expresidenta del Parlament de Catalunya afirmava al text publicat a 'El Punt Avui' que la Creu de Sant Jordi ha d'estar "allunyada" de tota polèmica i que per això havia decidit posar-la a disposició del Govern de Quim Torra.

Summary: Torra a l'acte d'entrega de la Creu de Sant Jordi: "Serem capaços de fer possible, l'impossible"


Els treballadors de les empreses multiserveis que s'han multiplicat després de la reforma laboral del 2012 cobren de mitjana la meitat del salari que els hi tocaria si s'apliqués el conveni sectorial, segons un estudi de la UGT. En l'informe es destaca especialment la concentració d'aquestes empreses i dels seus empleats en l'àrea metropolitana de Barcelona. Només la capital catalana té un 29,31% més de treballadors d'empreses multiserveis que les demarcacions de Tarragona, Girona i Lleida juntes. La UGT vol reactivar una campanya contra aquests tipus d'empreses per taponar el ''forat'' que s'ha creat en el mercat de treball i per això instaran als ajuntaments metropolitans que prohibeixin a les grans empreses que guanyin concursos públics que subcontractin a empreses multiserveis. Les empreses multiserveis, aquelles que són subcontractades en moltes ocasions per empreses de treball temporal o grans empreses que han guanyat concursos públics, segueixen sent un focus d'atenció per als sindicats que observen com per fer la mateixa tasca els treballadors d'aquestes empreses cobren la meitat del salari que fixa el conveni sectorial.  Per als sindicats es tracta d'una cessió il·legal de treballadors a una altra empresa, cosa que estava ''penada'' per la normativa laboral abans de la reforma laboral del 2012 i que a partir d'aquesta nova normativa laboral, s'ha creat un ''forat'' en la legislació que permet aquesta cessió, segons ha denunciat Josep Santcristòfol, secretari de la UGT a la regió metropolitana de Barcelona.   El dirigent de la UGT ha recordat que amb aquestes pràctiques de cessió il·legal de treballadors a baixos salaris s'està ''estafant''  a la Seguretat Social que tot i la recuperació de l'economia veu com la guardiola de les pensions s'acaba.    El perfil de les empreses multiserveis a Catalunya indica que es tracte d'unes empreses que el 58,30% de les quals són microempreses amb menys de 10 treballadors contractats i el 90% del total tenen menys de 50 treballadors. El ''forat'' de la precarietat que denúncia la UGT es crea a patir d'aquestes empreses, en la majoria dels casos sense representació sindical, que signen convenis propis d'empresa i ofereixen serveis diversos on els seus treballadors cobren de mitjana la meitat que cobrarien si s'apliqués el conveni del sector on presten el servei.  La normativa de les Empreses de Treball Temporal (ETT) les obliga a retribuir al treballador amb el salari estipulat en el conveni del sector on ha de realitzar la seva activitat professional cosa que no passa en les empreses multiserveis que apliquen el conveni d'empresa sigui quina sigui l'activitat que presten.  Així, les cambreres de pis, les conegudes com 'kellys', tot i treballar més hores de les contractades cobren gairebé la meitat, més de 600 euros menys que el conveni hostaleria i turisme de Catalunya.  Un altre dels sectors més afectats és el de mossos de magatzem d'empreses multiserveis que a la demarcació de Barcelona tot i treballar 60 hores més a l'any cobren un 45% menys, uns 6.000 euros bruts anuals menys, que el que marca el conveni de transport de mercaderies per carretera i logística de Barcelona.  Finament, en l'estudi de la UGT es destaca el personal de manteniment i muntatge de les empreses multiserveis, en aquest cas de la demarcació de Tarragona, que tot i treballar 62 hores més a l'any, cobren entre un 39% i un 45% menys que el conveni del metall de Tarragona, segons ha explicat Afra Blanco, membre de l'equip de treball de la regió metropolitana de Barcelona de la UGT.  Blanco ha subratllat que contràriament al que es podia pensar inicialment es tracta d'empreses amb pocs treballadors contractats ,el 89,77% tenen menys de 50 treballadors, i la major part d'elles estan concentrades a la regió metropolitana de Barcelona. Només l'1,34% d'aquestes empreses multiserveis tenen més de 250 treballadors.  L'informe de la UGT, per explicar aquesta forta concentració metropolitana, indica que a Catalunya s'han detectat de forma provisional 32.384 treballadors adscrits a empreses multiserveis. Dels quals, 27.326 es troben registrats a la regió metropolitana de la capital catalana, el 84,38%.  Si les xifres es refereixen a nombre d'empreses, l'estudi indica que 969 empreses, el 82,6% del total de les empreses multiserveis que hi ha Catalunya es troben a censades a la regió metropolitana de Barcelona.  Per demarcacions metropolitanes, el 59,85% de les empreses estan a la ciutat de Barcelona, el 14% al Vallès Occidental i l'11% al Baix Llobregat.  Vinculació a les ETTs Josep Santcristòfol, secretari de la regió metropolitana de Barcelona de la UGT, ha denunciat que en la major part dels casos d'empreses multiserveis es tracte de companyies vinculades a grans empreses de treball temporal que han vist amb aquest entramat externalitzat la manera de no aplicar els salaris del conveni del sector on presten el servei.  Per evadir l'obligatorietat d'aplicació de la norma ''mateix treball, mateixes condicions'', les ETT subcontracten a una empresa multiserveis com a ''marca blanca'' de l'empresa mare per oferir els serveis amb un menor cost econòmic, ha explicat el representant de la UGT.  Santcristòfol ha reclamat un acord entre els sindicats, les patronals i les administracions públiques per regular l'externalització i les subcontractacions de serveis a tot el sector públic que eviti la utilització d'aquests tipus d'empreses que a través dels seus convenis propis d'empreses provoquen un augment de la precarietat i de la pobresa entre els assalariats.  El representat de la UGT també ha reclamat més recursos a la inspecció de treball per perseguir aquest tipus de pràctiques.  Una ''porta a l'infern'' El dirigent de la UGT de l'àrea metropolitana de Barcelona ha denunciat la reforma laboral com la ''porta a l'infern'' per als treballadors. Santcristòfol ha explicat que amb la reforma es regula que els convenis d'empreses estaran per sobre dels convenis sectorials i això fa que aquestes empreses de multiserveis, sense representació sindical, hagin fet convenis que cobreixen els mínims del que regula l'Estatut dels Treballadors.  Santcristòfol també ha destacat que en molts casos d'aquestes empreses multiserveis la UGT s'ha trobat en condicions laborals molt clarament per sota de la legalitat i ha deixat d'actuar perquè els treballadors afectats ''tenen por'' de perdre els mínims econòmics que perceben i tot els recursos de la unitat familiar ''s'anirien en orris''. Per aquest dirigent de la UGT això constata la situació de vulnerabilitat en què viuen els treballadors assalariats de la regió metropolitana de Barcelona.

Summary: Barcelona ciutat té un 30% més de treballadors multiserveis que les comarques de Tarragona, Lleida i Girona juntes


El Síndic de Greuges de Catalunya organitza els pròxims dies 26 i 27 d'abril un seminari per tractar els reptes actuals amb què es troba la figura de l''ombudsman' –paraula d'origen suec amb què es coneix internacionalment al defensor del poble o síndic-, davant la defensa dels drets humans. Les jornades s'organitzen entorn de quatre sessions de treball, que versaran sobre el dilema entre llibertat i seguretat; els drets de les persones migrades i refugiades, la crisi social i de drets, i les amenaces a la figura de l'ombudsman. Comptaran amb la presència de més d'una quarantena d'ombudsman de països i nacions d'Europa, Amèrica i l'Àfrica i també de representants del Consell d'Europa i d'intel·lectuals i experts en les matèries tractades. El Síndic de Greuges de Catalunya és actualment president de la secció europea de l'Institut Internacional d'Ombudsman (IIO). L'ombudsman és la figura de l'ordenament juridicoadministratiu suec creada l'any 1809 i encarnada en una persona que vetlla pel respecte de les llibertats i dels drets fonamentals dels administrats davant dels actes públics del govern. En una compareixença als mitjans per presentar la sessió de treball, el Síndic de Greuges de Catalunya, Rafael Ribó, ha assenyalat que l'actual context econòmic, social i polític,  marcat per una progressiva reducció de l'espai democràtic "ha d'amoïnar a tothom, però molt especialment als defensors". Ribó afegeix que aquesta preocupació dels ombudsman "mai l'havíem expressat de manera col·lectiva", fet que es produirà per primera vegada a Barcelona i que també exposarà els neguits i les dificultats que aquestes figures estan patint actualment.  "El que ara ens desborda a tots és que estan amenaçades les societats per la crisi o per les reaccions de pèndol que hi ha, completament estèrils i agressives sobre els drets", ha dit Rafael Ribó citant com a exemples les propostes electorals del candidat dels republicans dels Estats Units, el milionari Donald Trump, d'aixecar un mur amb la frontera mexicana. Però el cas més sagnant i més proper és el de la crisi dels refugiats a la Unió Europea. "La vergonya europea planarà en la reunió i espero una resposta molt contundent a aquesta vergonya", ha manifestat Ribó.  En aquest sentit, el Síndic ha assenyalat la figura de l'ombudsman pot contribuir a "monitoritzar" la situació que pateixen els refugiats, començant pels drets dels infants i conèixer 'in situ' les condicions amb les que viuen als camps de refugiats o en el seu procés d'arribada a Europa. També pot contribuir a assolir una "suma d'esforços de pressió als governs i les institucions europees" perquè es rebutgi l'aplicació d'acords com el de la UE amb Turquia per a l'expulsió dels refugiats. El programa  La inauguració d'aquest seminari internacional serà a les nou del matí del pròxim 26 d'abri i anirà a càrrec del president de la Generalitat, Carles Puigdemont; l'alcaldessa de Barcelona, Ada Colau, i el Síndic de Greuges i amfitrió de la trobada, Rafael Ribó. Tot seguit arrencarà la primera sessió que versarà sobre 'El dilema llibertat-seguretat'. Estarà presidida per Catherine De Bruecker, ombudsman federal de Bèlgica i directora de l'IOI i els ponents principals previstos són Stephano Rodotá, professor de la Universitat de Roma La Sapienza, i Jacques Toubon, ombudsman de França i secretari general de l'AOMF Tot seguit hi haurà una taula rodona en què participaran Nick Bennet, ombudsman de Gal·les; el seu homòleg a Polònia, Adam Bodnar; l'assessor d'INDH, Ben Buckland; el defensor del poble al País Basc, Manuel Lezertua; l'ombudsman d'Estònia i directora de l'IOI, Ülle Madise i la síndica de Croàcia i presidenta d'ECC (ENNHRI), Lora Vidovic. La segona sessió versarà sobre les 'Persones migrades i refugiades' i estarà presidida per Igli Totozani, ombudsman d'Albània, president de l'AOM i director de l'IOI. Els ponents principals seran Gero Storjohann, vicepresident del Comitè de Peticions del Bundestag i Luis Raúl González, president de la Comissió Nacional per als Drets Humans a Mèxic. La taula rodona comptarà amb la presència d'Otiende Amollo, ombdusman de Kènia; Jonas Bering Liisberg, director general de l'ombudsman de Dinamarca; Saša Janković, ombudsman de Sèrbia; Valiseios Karydis, mediador de Grècia, i Edita Žiobienė, ombudsman d'infants de Lituània i presidenta electa de l'Enoc.  El tret de sortida de la segona i darrera jornada arrencarà amb la sessió 'Crisi social i drets, noves competències per a la l' ombudsman del segle XXI: ADR, OPCAT, transparència'. Estarà presidida per Elisabet Fura, ombudsman de Suècia i directora de l'IOI i comptarà com a ponents amb Petros Stangos, vicepresident del Comitè Europeu per als Drets Socials, i Joan Vintró, professor de Dret Constitucional de la Universitat de Barcelona (UB).  La taula rodona tindrà com a ponents a Íñigo Lamarca, exombudsman del País Basc i especialista en LGTBI; Jesús Maeztu, defensor del poble d'Andalusia; Anna Ŝabatová, ombudsman de la República Txeca; Lewis Shand Smith, mediador del Regne Unit en serveis públics i president de NEON; Peter Tyndall, ombudsman d'Irlanda i vicepresident de l'IOI, i finalment Reiner Van Zutphen, ombudsman dels Països Baixos.  La quarta i darrera sessió parlarà de les "Amenaces a l'ombudsman", i la presidirà Diane Welborn, del Comptat de Dayton-Montgomery a l'estat d'Ohio. Els ponents principals seran Jordi Xuclà, relator a l'Assemblea Parlamentària del Consell d'Europa i Günther Kräuter, ombudsman d'Àustria i secretari general de l'IOI.  Els participants a la taula rodona seran Nilda Arduin, ombudsman de Saint Martin; Maria Bueyo, exdefensora del poble de La Rioja; Jana Dobovcová, ombudsman d'Eslovàquia; Lucia Franchini, ombudsman de la Toscana i directora de l'IOI, i Jim Martin, ombudsman d'Escòcia. Cadascuna de les sessions finalitzarà amb comunicats de pronunciament com a col·lectiu per part dels defensors. Les conclusions del seminari seran presentades per l'adjunt general de Síndic de Greuges de Catalunya, Jaume Faura, mentre que les ponències finals aniran a càrrec de la Defesora del Poble a l'estat espanyol, Soledad Becerril; l'ombudsman a Portugal i president de la FIO, Jose Francisco de Faria Costa; l'ombudsman de Namíbia, John Walters i el Síndic de Greuges de Catalunya i president de l'IOI a Europa, Rafael Ribó.

Summary: Barcelona reunirà una quarantena de síndics d'arreu del món per tractar els reptes en la defensa dels drets humans


L'objectiu és reduir l'afluència de gent als jutjats ACN Barcelona.-El Tribunal Superior de Justícia de Catalunya (TSJC) ha autoritzat reprogramacions d'alguns judicis i assenyalaments d'acord en resposta a les peticions de diferents partits judicials d'acord amb les directrius del Consell General del Poder Judicial. Entre altres, ha autoritzat una reducció de públic a les dependències del registre civil de Girona; la reprogramació de judicis assenyalats pel jutjat de Rubí número 8 per evitar una gran concentració de persones en una zona reduïda d'espera; la reprogramació de 18 actuacions del jutjat contenció número 1 de Lleida per evitar una gran afluència de públic, o bé dels assenyalaments del jutjat de família número 18 de Barcelona per tenir tres dies a la setmana i reduir la concentració de persones.

Summary: El TSJC autoritza reprogramacions d'alguns judicis i assenyalaments pel coronavirus


La proposició de llei de JxSí i la CUP que estableix l’estructura i les funcions de l’administració tributària ha superat les esmenes a la totalitat  de C’s, PPC, PSC i CSQP. El text fixa els 4 organismes que formaran part de l’administració: l’Agència Tributària de Catalunya, la Junta de Tributs, el Consell Fiscal i l’Institut de Recerca Fiscal i d’Estudis Tributaris. La diputada de JxSí Maria Senserrich i la de la CUP Eulàlia Reguant han defensat que la norma “posa els fonaments” d’una estructura d’estat. PPC i C’s han denunciat que el text vulnera competències de l’Estat i han retret a JxSí i la CUP que ho hagin fet a través d’una proposició de llei dels grups parlamentaris en comptes d’una llei del Govern per intentar evitar la vinculació amb iniciatives anul·lades pel TC. Mentre que PSC i CSQP neguen que la norma suposi una “desconnexió” i denuncien que s’obre la porta a la gestió privada dels tributs. El text sobre el Codi Tributari de Catalunya de JxSí i la CUP defineix l’estructura institucional de l’administració tributària en cinc òrgans: l’Agència Tributària de Catalunya, encarregat de gestionar, liquidar, inspeccionar i recaptar tributs; la direcció general de tributs; la junta de tributs, que resol reclamacions i recursos en matèria tributària; el consell fiscal, que actuaria com a organisme consultiu i d’assessorament; i l’institut de recerca fiscal i estudis tributaris, un òrgan de desenvolupament de la investigació sobre hisenda pública i sistemes tributaris. La diputada de JxSí Maria Senserrich ha afirmat que amb aquesta proposició de llei es posen els fonaments d’una estructura d’estat. “Som ambiciosos. Amb el text reafirmem quina hisenda volem construir: lluita contra el frau, promoure la confiança, seguretat jurídica garantida, servei de qualitat, promoció de les bones practiques i transparència”, ha resumit com a principis de l’administració tributària. En la mateixa línia, la diputada de la CUP Eulàlia Reguant ha defensat que la proposició de llei estableix “el marc de totes les eines que Catalunya s’ha de dotar per exercir la sobirania econòmica”. “Tot just dibuixa aquestes estructures i estableix allò que ens hem de dotar però ens queda camí per córrer”, ha afegit. Tant el PPC com C’s han denunciat que JxSí i la CUP han fet trampes per intentar evitar que el Tribunal Constitucional suspengui la norma. Segons el diputat dels populars Enric Millo, per això s’ha tramitat a través d’una proposició de llei i no amb una llei directament aprovada pel Govern, “per eludir la vinculació amb iniciatives ja suspenses per l’alt tribunal”. “Molt hàbils, però no ens poden enganyar, ja sabem de què parlem”, ha avisat Millo, qui ha emmarcat la norma en una estratègia orientada a la separació de Catalunya d’Espanya que, segons Millo, no compta amb el suport de majoria dels catalans. En la mateixa línia, el diputat de Cs Antonio Espinosa ha denunciat que la proposició de llei suposa una extralimitació competencial, “una altra provocació a l’Estat i un engany als ciutadans”. A més, ha considerat “inevitable” la suspensió del TC de la proposició de llei que aquest dijous ha superat les esmenes a la totalitat.  PSC i CSQP, en canvi, han coincidit en afirmar que el text presentat per JxSí i la CUP no suposa una “desconnexió”. La diputada socialistes Alicia Romero els ha acusat de fer “postureig” per interpretar coses que el text de la proposició de llei no diu. “Han estat poc valents i poc atrevits, suposo perquè tenen por que el TC retalli la llei. Si volem realment tenir un Estat, siguin valents i no ho són amb aquesta llei”, ha etzibat. A més, Romero ha criticat que el text obri la porta a la gestió dels tributs per part d’entitats privades. Una queixa que ha compartit el diputat de CSQP Albano Dante Fachin que veu com “un problema molt greu i un cavall de Troia” la creació del Consell Fiscal. Segons Fachin, aquest òrgan suposa posar les polítiques fiscals en mans de les corporacions i de consultores com Deloite i Price Waterhouse. “Cap persona que es consideri sobiranista pot permetre el Consell Fiscal. Significa posar les polítiques fiscals, que són una de les bases de la democràcia, en mans de les corporacions. Suposa desconnectar la capacitat del Parlament en fer política fiscal i això sí que és una llei de desconnexió. Diem no a obrir les portes als que volen un sistema fiscal més injust”, ha afirmat. En el seu torn de rèplica la diputada Senserrich ha demanat a PSC i CSQP que no vegi dubtes “allà on no n’hi ha” i ha explicat que les funcions del Consell Fiscal no seran legislar sinó fer informes pel Parlament. Després del debat a l’hemicicle, el secretari d’hisenda, Lluís Salvadó, ha defensat que la proposició de llei és compatible amb el marc competencial vigent i ha qualificat la norma de “pas important” pel sistema tributari català. En declaracions als periodistes des dels passadissos del Parlament, Salvadó ha defensat que el format de codi tributari és innovador i ha replicat a les acusacions de PPC i C’s de fer trampes que JxSí i la CUP estan “en la seva perfecte capacitat” de presentar proposicions de llei, que, segons ha afegit,  estan alineades amb la política del que Govern.

Summary: La proposició de llei de JxSí i la CUP sobre l’administració tributària supera les esmenes a la totalitat de l’oposició


Un grup d'activistes han protestat davant del Departament de Territori a Barcelona en contra de l'allargament de la C-32. Els manifestants del moviment Rebel·lió o Extinció han intentat entrar a l'edifici amb un tronc d'arbre tallat per entregar al conseller de Territori, Damià Calvet, les restes forestals de la destrucció dels boscos que provocaria el perllongament de la infraestructura però els vigilants de seguretat els ho han impedit. Després, s'han concentrat a les portes fins que els han rebut tècnics del Departament, a qui han demanat explicacions sobre el projecte. "És absolutament incoherent declarar l'emergència climàtica i continuar fent polítiques que agreugen el problema", ha dit Jaume Osete, membre de Rebel·lió o Extinció.  Era una acció coordinada amb els membres de SOS Costa Brava, Preservem el Maresme i Aturem la C-32, que també han fet una protesta a Tordera per denunciar el tercer projecte informatiu de la Generalitat per allargar l'autopista C-32 entre aquesta localitat i Lloret. Els activistes han triat aquest divendres per protestar perquè avui fa un any que el Tribunal Superior de Justícia de Catalunya (TSJC) va aturar cautelarment les obres. Un any després, la conselleria ha reactivat l'ampliació de la C-32 amb un nou estudi informatiu i un altre d'impacte ambiental que, segons Calvet, esmenen els errors de l'anterior i que van fer que el TSJC suspengués cautelarment el projecte en dues ocasions. Amb els nous estudis, el Govern confia a aixecar les mesures cautelars i tirar endavant aquesta infraestructura. Les dues mobilitzacions han reclamat al Govern que anul·li el projecte i inverteixi els 100 milions que costa a arreglar les carreteres existents i el transport públic de la zona.  La prolongació de l'autopista "a part de destruir el territori" servirà per beneficiar "interessos privats", en concret a l'empresa Abertis, ha dit Osete. "D'aqui a un any venç la concessió de l'autopista, i el projecte es fa per poder ampliar la concessió", ha afegit. Els concentrats també creuen que en un context de crisi econòmica provocat per la pandèmia de la covid-19 els recursos s'han de prioritzar i destinar a projectes que fomentin una "mobilitat diferent" en benefici de la salut. Els activistes han demanat reunir-se amb el conseller, que es trobava fora de Barcelona en el moment de la protesta o sinó amb algun altre càrrec polític. Al final, els han rebut tècnics del Departament. Segons han explicat a la sortida, els treballadors de la conselleria han manifestat que construir carreteres no té per què anar en contra de l'emergència climàtica. El col·lectiu espera poder reunir-se aquest estiu amb el director del projecte i amb Calvet per presentar alternatives "més sostenibles" a l'ampliació de la C-32.

Summary: Un grup d'activistes intenta entrar a Territori amb un tronc d'arbre tallat per protestar per l'ampliació de la C-32